Naralu, crudele amante

Naralu, crudele amante,
prite de me non t’appenas
lassende in duras cadenas
morrer cust’alma costante?

Ducas sos lamentos mios
non dulzificant su coro
de cuddu ch’amo e adoro
cun mente, forzas e brios
formend’in terra sos rios
de lagrimas pro dolore?
Ca cand’esterno s’amore
non rezziprocas s’affettu,
s’est chi m’osservas difettu
naralu, crudele amante.

Forsis non ses tue solu
chi agitas s’anima mia,
beru o fingimentu sia’
cando cheres das consolu,
cando ti paret su dolu
lassas in coro imprimidu
e dae me cumpatidu
benit ca t’amo fidele;
ducas narami, crudele,
prite de me non t’appenas?

Cantu mi has fattu nara,
duru, barbaru, incostante?
Si che tue est dogni amante
falsifichende sa cara
non b’hat cosa pius giara
ch’esser fingidu s’amore,
ahi! chi est troppu dolore
su m’ider abbandonada,
anzis cust’alma ligada
lassende in duras cadenas.

Sos proprios animales
chi vivent peri sos litos
si mustrant pius contritos
dulzifichende sos males
de cuddos chi dant signales
de su puru amore insoro;
tue non solu su coro
das pro donu a chie t’amat
ma cussu coro est chi bramat
morrer cust’alma costante.